
הצעת חוק הפיקוח על ייצוא ביטחוני (תיקון) - הצבעה
צחי הנגבי (הליכוד):
אני פותח את ישיבת ועדת החוץ והביטחון. הישיבה היא של מליאת ועדת החוץ והביטחון אליה הוזמנו כל חברי המליאה והיא לצורך הצבעה על אישור להשיב לדיוני הוועדה הצעת חוק שכבר אושרה כאן, הונחה על שולחן הכנסת, והיועצת המשפטית תסביר מה פשר הדבר.

מירי פרנקל-שור:
מדובר על הצעת חוק הפיקוח על ייצוא ביטחוני (תיקון), התשע"ו-2016. על פי הוראות חוק הפיקוח על ייצוא ביטחוני, למנכ"ל משרד הביטחון ולראש אגף הפיקוח על ייצוא ביטחוני שמוגדרים בחוק כרשות המוסמכת יש סמכויות על מתן רישיון שיווק ורישיון ייצוא וכן על הטלת קנסות אזרחיים ועיצומים כספיים. בהצעת החוק שנדונה בשבוע שעבר בוועדת החוץ והביטחון ביקשה הממשלה להרחיב את הגדרת הרשות המוסמכת כך שמנכ"ל משרד הביטחון יסמיך עובד נוסף שיוכל להעניק רישיונות שיווק וייצוא אך לא תהיה לו הסמכות להטיל קנסות אזרחיים ועיצומים כספיים. 

הצעת החוק הייתה אמורה להיות מנוסחת בהתאם לעיקרון זה. לצערי נוכחתי רק אתמול שבדרך שבה נוסחה הצעת החוק היא מנעה ממנכ"ל משרד הביטחון להטיל עיצומים כספיים וקנסות אזרחיים במקרים עליהם החוק מדבר. 

אנחנו מבקשים להחזיר את הצעת החוק לוועדת החוץ והביטחון. כפי שאמר היושב ראש, הצעת החוק הונחה על שולחן הכנסת ואנחנו מבקשים להחזיר את הצעת החוק לוועדת החוץ והביטחון על פי הוראות סעיף 89 לתקנון הכנסת. במידה והוועדה תאשר את הבקשה, נודיע על כך ליושב ראש הכנסת ולאחר הודעת מזכירת הכנסת תוחזר הצעת החוק לוועדה ונקבע דיון ליום רביעי.

צחי הנגבי (הליכוד):
מישהו מחברי הכנסת מעוניין להביע את דעתו בנושא? לא.

אני מעלה להצבעה את משיכת החוק מן המליאה חזרה לוועדה לצורך דיון בה במהלך השבוע.

מי בעד? מי נגד?

הצבעה

בעד – פה אחד
הבקשה נתקבלה.

צחי הנגבי (הליכוד):
הבקשה למשוך את החוק מן המליאה ולהחזירו לצורך דיון לוועדת החוץ והביטחון אושרה. תודה. 

הישיבה ננעלה בשעה 10:27.

